Den 51-årige bandeleder risikerer at få sin tredje udvisningsdom i sag, hvor han blandt andet er tiltalt for skyderier, mishandling, voldtægter, afpresning, narko og trusler

RETTEN I HOLSTEBRO (Ekstra Bladet): - Jeg er en gangster af ære, og hvis du ikke hører efter, har du bare at se, hvad der sker.



Ordene kom ifølge politiet fra lederen af Den Internationale Klub i Aalborg, Danny Abdalla, da han mishandlede og ydmygede en kvinde i juli 2014. Den 51-årige bandeleder og gangster, som han ifølge politiet kalder sig selv, er tiltalt for i alt 36 lovovertrædelser i et omfattende anklageskrift, som en domsmandsret nu præsenteres for af specialanklager Lise Hebsgaard ved Retten i Holstebro.

Er blevet mentalundersøgt: Udvist gangster risikerer forvaring



Her skal den omdiskuterede mand med rødder i Libanon og base i Danmark siden 1992 over 15 retsdage i de næste knap to måneder forholde sig til en bølge af meget alvorlige anklager, som ved den forventede domsafsigelse 30. November kan føre til en tredje udvisningsdom af Danmark for bestandigt og en tidsubestemt forvaringsdom.



Forsvarer for Danny Abdallah, advokat Rasmus Amandusson, siger i sin replik til anklagerens gennemgang af anklageskriftet, at hans klient nægter sig skyldig i alle forholdene, undtaget et par knap så alvorlige overtrædelser for kørsel uden kørekort og besiddelse af en mobiltelefon under sin varetægtsfængsling i Randers Arrest.





Medtiltalt bande-kumpan

Danny Abdalla, der angiveligt begik bølgen af forbrydelser, mens han havde daglig meldepligt som udvisningsdømt på tålt ophold, virker rolig i retten, som er omgærdet af ekstra megen sikkerhed og både uniformerede og civilklædte betjente.



Den medtiltalte 20-årige Anders Hove Christensen nægter sig skyldig i på opfordring fra Danny Abdalla at have skudt med skarpt fire-fem gange mod en en ejendom i Hurup, Nordjylland, hvor en mand og en kvinde opholdt sig.



Anders Hove Christensen, der er medlem af Den Internationale Klub, tiltales langt fra for lige så mange af de i alt 40 forhold i anklageskriftet. Han kom ifølge specialanklager Lise Hebsgaard til Danmark som et-årig, da han efter at være født i Indien blev adopteret af en dansk familie.



Danny Abdalla er to gange tidligere dømt til udvisning af Danmark for bestandigt. Først efter en dom på otte års fængsel for grov narkokriminalitet i 2003 og siden efter en dom for røveri i 2012.



I skal ikke skubbe mig!

Hvis Danny Abdalla dømmes skyldig igen i denne sag, kan han således få sin tredje udvisningsdom. Men hvorvidt den vil kunne effektueres er tvivlsomt, blandt andet fordi bandelederen ifølge sin egen forklaring er dømt til døden i Libanon og dermed har krav på tålt ophold i Danmark.



Han blev i 2015 pålagt at melde sig dagligt på udrejsecentret i Sandholm på Sjælland, men Danny Abdalla overholdt ikke sin meldepligt i 505 dage, indtil han blev anholdt i oktober 2016.



Da dommer Torben Riise gav retten et kvarters formiddagspause, krakelerede den rolige facade hos Danny Abdalla.



- I skal ikke skubbe mig. Lad være med det, forstår du det, lød det vredt fra bandelederen, idet to uniformerede betjente fulgte ham ud af retssal A, der til lejligheden er det mest rummelige i retsbygningen i Holstebro.